মাঠে তিনি চার, ছয় মারতেন অনায়াস দক্ষতায়। বক্স অফিসেও সেই একই ধারা বজায় থাকল। তিনি সচিন তেন্ডুলকর। সদ্য মুক্তিপ্রাপ্ত ডকুমেন্টারি ‘সচিন: আ বিলিয়ন ড্রিমস’ প্রথম দিনেই ঘরে তুলল আট কোটি টাকার কিছু বেশি। গোটা দেশের ২,৪৫০টি সিনেমা হলে হিন্দি, মরাঠি, তামিল, তেলুগু ও ইংরেজিতে মুক্তি পেয়েছে ছবিটি। ট্রেড অ্যানালিস্ট তরণ আদর্শ টুইট করে জানিয়েছেন, ডকু ড্রামা হিসেবে ছবিটির প্রথম দিনের ব্যবসা বেশ আকর্ষণীয়। জেমস এর্সকাইন পরিচালিত ‘সচিন: আ বিলিয়ন ড্রিমস’ প্রযোজনা করেছেন রবি ভাগচন্দানি। ক্রিকেট মাঠে সচিনের অসামান্য সাফল্যের পাশাপাশি তাঁর ব্যক্তিগত জীবনও ধরা পড়েছে ছবিটিতে। সচিন টুইট করেছেন, ‘…আমরা আমাদের ১০০ শতাংশ দিয়ে ছবিটি করেছি। আপনাদের পছন্দ হচ্ছে জেনে ভাল লাগছে।’ ছবিটি দেখে অমিতাভ বচ্চন বলেন, ‘‘খুব ইমোশনাল লাগছে। সচিনের জীবনের কথা যদি বাদও দিই, ছবি হিসেবে এটি খুব উন্নত মানের। আমি সচিনকে বলছিলাম, ছবিটা দেশের প্রত্যেক মানুষের দেখা উচিত। প্রত্যেক স্কুলে ছবিটি দেখানো উচিত। সচিনের জন্য আমরা কতটা গর্বিত শুধু তা জানার জন্য নয়, সচিন দেশকে কতটা গর্বিত করেছেন সেটা জানার জন্যই সিনেমাটা দেখা উচিত।’’